**Vienošanās Nr. 1 pie 2021. gada 13. maija**

**pārbūves būvdarbu līguma Nr. SL-2021-0513-01**

Rīgā 2021.. gada 29. jūlijā

**Valsts sabiedrība ar ierobežotu atbildību “Rīgas cirks”,** reģistrācijas numurs: 40003027789 (“**Pasūtītājs**”), juridiskā adrese: Merķeļa iela 4, Rīga, LV-1050, no vienas puses,

un

**pilnsabiedrība “AIDACO GROUP”**, reģistrācijas numurs: 50203314141 (“**Uzņēmējs**”), juridiskā adrese: Brīvības iela 47-5, Rīga, LV-1010, Latvija, no otras puses,

Pasūtītājs un Uzņēmējs abi kopā saukti “**Puses**”, bet jebkurš atsevišķi – “**Puse**”,

ņemot vērā, ka:

* 1. Puses 2021. gada 13. maijā ir noslēgušas pārbūves būvdarbu līgumu Nr. SL-2021-0513-01 (“**Līgums**”);
	2. ir radusies nepieciešamība veikt papildus darbus, kas norādīti šīs vienošanās pielikumā Nr. 1 (“**Papildus darbi**”), bet ne visiem Papildus darbiem uz vienošanās noslēgšanas brīdi ir pieejams finansējums;
	3. Puses, pamatojoties uz Publisko iepirkumu likuma 61. panta piekto daļu, vēlas grozīt Līgumu, noregulējot Papildus darbu veikšanas kārtību;

vienojas par sekojošo:

1. Pasūtītājs uzdod un Uzņēmējs apņemas izpildīt Papildus darbus (t.sk. pielikumā Nr. 1 norādītos Opcijas darbus) ne vēlāk kā līdz 2022. gada 12. augustam (ieskaitot).
2. Ņemot vērā, ka Pasūtītāja rīcībā vēl nav visi finanšu līdzekļi, kas nepieciešami Papildus darbu veikšanai, tad šīs vienošanās Pielikumā Nr.1 atzīmētie “Opcijas darbi” uzskatāmi par pasūtītiem Papildus darbiem šīs vienošanās izpratnē ar brīdi, kad Pasūtītājs Uzņēmējam ir rakstveidā paziņojis par finansējuma piesaisti un Opcijas darbu uzsākšanu. Pēc paziņojuma saņemšanas uz Opcijas darbiem attiecas visi šīs vienošanās noteikumi un Uzņēmējs apliecina, ka savā laika grafikā ir ņēmis vērā, ka Pasūtītāja paziņojums par Opcijas darbu izpildes uzsākšanu var tikt iesūtīts līdz 2021.gada 30. novembrim Ja Pasūtītājs šajā termiņā attiecīgo paziņojumu nav iesniedzis, tad šī vienošanās attiecas uz visiem Papildus darbiem, kas nav Opcijas darbi, un viss šīs vienošanās saturs tulkojams tā, ka gan darbu apjoma, gan cenas ziņā Papildus darbos neietilpst Opcijas darbi.
3. Par Papildus darbu kvalitatīvu izpildi noteiktajā termiņā Pasūtītājs maksā Uzņēmējam atlīdzību **EUR 337 152.29** apmērā (“**Papildus darbu cena**”). Papildus darbu cena neietver pievienotās vērtības nodokli, kas, ja piemērojams, Pasūtītājam ir jāmaksā papildus atbilstoši normatīvo aktu noteikumiem.
4. Papildus darbu cena (attiecīgi ar vai bez Opcijas darbu cenas, atkarībā no tā, vai Opcijas darbi ir izpildīti) tiek maksāta Uzņēmējam saskaņā ar Līgumā noteikto maksāšanas kārtību pēc Papildus darbu izpildes un pieņemšanas no Pasūtītāja puses, un attiecīga rēķina saņemšanas. Uzņēmējs pilnībā apzinās Opcijas darbu statusu un apņemas neizvirzīt pret Pasūtītāju nekādas prasības vai pretenzijas, ja tie netiek pasūtīti.
5. Pasūtītājs Papildus darbus pieņem pēc tam, kad tie ir pienācīgā kārtā izpildīti un saskaņoti attiecīgajās valsts un pašvaldību iestādēs un institūcijās (ja piemērojams), kā arī ar trešajām personām (piemēram, tehnisko noteikumu izdevējiem, citiem būvniecības procesa dalībniekiem), ciktāl tas nepieciešams. Saskaņošanu ar minētajām personām un iestādēm/institūcijām Papildus darbu izpildes termiņu ietvaros organizē Uzņēmējs, Pasūtītājam izsniedzot nepieciešamās piekrišanas/pilnvaras 5 (piecu) darba dienu laikā no attiecīga Uzņēmēja pieprasījuma saņemšanas brīža.
6. Papildus darbi tiek pieņemti, Pusēm parakstot pieņemšanas-nodošanas aktu. Akta parakstīšana no Pasūtītāja puses nemazina Pasūtītāja tiesības prasīt defektu un neatbilstību novēršanu Papildus darbos, un nemazina Uzņēmēja pienākumu uz sava rēķina šādus defektus un neatbilstības novērst Pasūtītāja saprātīgi noteiktajos termiņos.
7. Papildus darbi veido daļu no Darbiem un tādējādi Līguma noteikumi attiecībā uz Darbiem (t.sk., bet ne tikai – Līguma noteikumi attiecībā uz Darbu kvalitāti, Uzņēmēja pienākumiem novērst jebkādus defektus un neatbilstības; noteikumi attiecībā uz Pasūtītāja īpašuma tiesībām attiecībā uz jebkādiem materiāliem, aprīkojumu, iekārtām, noteikumi attiecībā uz autortiesībām, Uzņēmēja atbildību, t.sk., par termiņu kavējumiem, u.c.) ir pilnībā piemērojami arī attiecībā uz Papildus darbiem.
8. Tāpat, attiecībā uz Papildus darbiem ir pilnībā attiecināms Līgumā noteiktais garantijas termiņš un Uzņēmēja pienākumi garantijas termiņā. Garantijas termiņš uz Papildus darbiem sākas dienā, kad Pasūtītājs tos ir pieņēmis.
9. Uzņēmējam Papildus darbu cenu ietvaros ir pienākums proporcionāli paaugstināt Līgumā un normatīvajos aktos noteiktās apdrošināšanas limitus un saistību nodrošinājumu apmērus, iesniedzot Pasūtītājam paaugstinātās apdrošināšanas polises kopijas un saistību izpildes nodrošinājumus ne vēlāk kā 10 (desmit) darba dienu laikā no šīs vienošanās spēkā stāšanās (un attiecībā uz Opcijas darbiem - no Pasūtītāja paziņojuma par Opciju darbu uzsākšanu saņemšanas). Pasūtītājam ir tiesības neveikt Papildus darbu cenas samaksu, pirms ir izpildīts šis punkts.
10. Šī vienošanās veido Līguma neatņemamu sastāvdaļu, un šī vienošanās nevar tikt interpretēta ārpus Līguma noteikumiem.
11. Šai vienošanās ir viens pielikums – Papildus darbi (kurā iekļauts darbu apraksts un tāme, kā arī atspoguļoti Opcijas darbi), kas veido vienošanās neatņemamu sastāvdaļu.
12. Līguma noteikumi attiecībā uz piemērojamo likumu un strīdu izskatīšanas kārtību ir piemērojami arī attiecībā uz jebkuriem Pušu strīdiem saistībā ar šo vienošanos.
13. Šī vienošanās stājas spēkā brīdī, kad to ir parakstījušas abas Puses. Jebkādi grozījumi vienošanās tekstā, lai tie būtu spēkā, ir noformējami rakstveidā.

**PUŠU PARAKSTI UN REKVIZĪTI**

|  |  |
| --- | --- |
| **Pasūtītājs:** | **Uzņēmējs**: |
| Valsts sabiedrība ar ierobežotu atbildību“Rīgas cirks” | PS “AIDACO GROUP” |
| reģistrācijas Nr. 40003027789 | reģistrācijas Nr. 50203314141 |
| juridiskā adrese: Merķeļa iela 4, Rīga, LV-1050 | juridiskā adrese: Brīvības iela 47-5, Rīga, LV-1010 |
| Valsts kaseKonta Nr. LV08TREL922567900200Bkods: TRELLV22 | banka: SEB BankaKonta Nr. LV23UNLA0055002284714kods: UNLALV2X |
| **Pasūtītāja vārdā:***/parakstīts elektroniski/*valdes locekle **Liene Pērkone** | **Uzņēmēja vārdā:***/parakstīts elektroniski/*PS “AIDACO GROUP” biedra SIA “AIDACO CONSTRUCTION” valdes priekšsēdētājsValdis Koks |